
RAPORT

asupra propunerii legislative privind modificarea Legii nr.189/2 nov. 2000 privind aprobarea Ordonanţei Guvernului nr.105/1999 pentru modificarea şi completarea Decretului-Lege nr.118/1990 privind acordarea unor drepturi persoanelor persecutate din motive politice de către dictatura instaurată cu începere de la 6 martie 1945, precum şi celor deportate în străinătate sau constituite ca prizonieri, republicată şi publicată în Monitorul Oficial nr.553/8 nov. 2000

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea Legii nr.189/2 nov. 2000 privind aprobarea Ordonanţei Guvernului nr.105/1999 pentru modificarea şi completarea Decretului-Lege nr.118/1990 privind acordarea unor drepturi persoanelor persecutate din motive politice de către dictatura instaurată cu începere de la 6 martie 1945, precum şi celor deportate în străinătate sau constituite ca prizonieri, republicată şi publicată în Monitorul Oficial nr.553/8 nov. 2000, trimisă cu adresa nr.648 din 25 februarie 2003.


La întocmirea prezentului raport, Comisia a avut în vedere avizul primit de la Consiliul Legislativ, punctul de vedere al Guvernului şi avizele de la următoarele comisii:

1. Comisia pentru buget, finanţe şi bănci;

2. Comisia pentru drepturile omului, culte şi problemele minorităţilor naţionale.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor ordinare, conform prevederilor constituţionale, şi are ca obiect de reglementare completarea unor dispoziţii din Ordonanţa Guvernului nr.105/1999 aprobată cu modificări şi completări prin Legea nr.189/2000, cu modificările şi completările ulterioare, în sensul includerii printre beneficiarii acestui act normativ şi a copiilor persoanei asasinate sau executate din motive etnice, dacă la data respectivă erau minori.
Comisia propune Plenului respingerea propunerii legislative întrucât s-ar crea o discriminare:
· între beneficiarii măsurilor reparatorii din propunerea legislativă, pe de o parte, şi descendenţii celorlalte categorii prevăzute în art.1 din Ordonanţa Guvernului nr.105/1999, pe de altă parte;

· între beneficiari, pe criteriul vârstei avute de aceştia la data executării părintelui;

· faţă de alţi beneficiari ale unor măsuri cu caracter reparatoriu prevăzute în alte legi speciale.


La dezbaterea acestui proiect de lege a participat ca invitat, d-na Georgeta Jugănaru – director general adjunct în cadrul Ministerului Muncii şi Solidarităţii Sociale.
La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 10 iunie 2003, Comisia propune respingerea acesteia cu 10 voturi pentru, 3 voturi împotrivă şi o abţinere.

